Levadia alistas kindlalt 4:0 tabeli viimase meeskonna Pärnu Vapruse. Pealinnameeskonna väravate eest hoolitsesid kaks korda täpne olnud Mark Oliver Roosnupp, penalti realiseerinud Dmitri Kruglov ja Kirill Nesterov.

Konkurendile ei jäänud alla ka Flora, kes kloppis Paide Linnameeskonda koguni 7:2. Koduväljakul alustati tormiliselt, sest 3. minutil realiseeris Zakaria Beglarišvili penalti ja andis 6. minutil söödu Rauno Allikule, kes tegi seisuks juba 2:0. 22. minutil kasvatas Mark Anders Lepik florakate edu veelgi. Enne poolaja lõppu lõid Maksim Gussev ja Markus Poom neljanda ja viiendagi värava.

Teise poolaja alguses rõõmustas Yann Michael Yao korraks küll ka Paidet, ent kohe vastas Gussev sellele Flora kuuenda tabamusega. Dejan Djermanovici tabamus tõi tabloole tenniseskoori meenutava 6:2, viimane sõna jäi aga siiski Florale, sest Poomi teine värav selles mängus vormistas lõppskooriks 7:2. Eile Kuressaaret võitnud Nõmme Kaljul on liidrina tabelis 70 punkti, mängu vähem pidanud Floral on 63 ja neile järgneval Levadial 62 silma.